**Α. Δομή του έργου**

Το απόσπασμα χωρίζεται σε τρεις ενότητες:

**1η ενότητα**: «Στη Σύμη τ’ απόγευμα… ν’ ανοίξουν χυλοπίτες»: Οι ασχολίες των γυναικών στη Σύμη.

**2η ενότητα**: «Εμείς τα παιδιά… Τα σαπουνόνερα έξω»: Τα παιχνίδια των παιδιών στη Σύμη και η λειτουργικότητα των χώρων ενός συμιακού σπιτιού.

**3η ενότητα**: «Κάτω απ’ το παράθυρο… και τις κουρελούδες»: Η λειψυδρία και πώς αυτή αντιμετωπίζεται από τους κατοίκους της Σύμης.

**Β. Ανάλυση περιεχομένου**
**i) Περιεχόμενο**

Θεματικό κέντρο του αποσπάσματος είναι η μορφή ζωής στην επαρχία της Ελλάδας και ειδικά σε ένα ακριτικό νησί, όπως είναι η Σύμη, που σήμερα έχει πλέον εξαφανιστεί ή επιβιώσει σε πολύ λίγες μόνο και σχετικά απομονωμένες περιοχές της χώρας. Η ζωή αυτή περιλαμβάνει: ομαδικές ασχολίες, απλοϊκά παιχνίδια για τα παιδιά, αρχιτεκτονική προσαρμοσμένη στις οικογενειακές ανάγκες, αλλά και προβλήματα (λειψυδρία) εξαιτίας διαφόρων ελλείψεων. Θίγεται το ζήτημα του ελεύθερου χρόνου σε μια παραδοσιακή κοινωνία, όπου υπάρχει ομαδική ζωή και συνεργατικές ανθρώπινες σχέσεις.

1. **ii) Χαρακτηρισμός πρωταγωνιστών/ηρώων**

**Αστραδενή**: Ηρωίδα του μυθιστορήματος και του αποσπάσματος είναι η μικρή Αστραδενή από τη Σύμη των Δωδεκανήσων, μαθήτρια της Ε’ Δημοτικού, που έρχεται με τους γονείς της στην Αθήνα, για να βρει καλύτερη δουλειά ο πατέρας της. Η Αστραδενή έκπληκτη βιώνει όλες τις καινούργιες εμπειρίες της ζωής στην πρωτεύουσα, η οποία όμως δε δείχνει να την ενθουσιάζει. Νοσταλγεί και αναπολεί το παρελθόν και τη ζωή στο νησί, όπου τα πράγματα ήταν πιο απλοϊκά και ανθρώπινα. Οι ρυθμοί της ζωής ήταν χαλαροί και οι ανθρώπινες σχέσεις πιο στενές. Νιώθει αποκομμένη από το κοινωνικό περιβάλλον της Αθήνας, εγκλωβισμένη μέσα σε τέσσερις τοίχους και μόνη. Ακόμη και οι δυσκολίες που υπήρχαν στη Σύμη (λειψυδρία)δεν ήταν αρκετές για να την κάνουν να προτιμά την αστική ζωή.

**Αστραδενή:**

 Νοσταλγεί και αναπολεί το παρελθόν και τη ζωή στο νησί (τους φίλους, τα
παιχνίδια, το σπίτι και τη λειτουργικότητα των χώρων του, τον κήπο, τη χρήση του
νερού), όπου τα πράγματα ήταν πιο απλοϊκά και ανθρώπινα. Οι ρυθμοί της ζωής ήταν χαλαροί και οι ανθρώπινες σχέσεις πιο στενές.

 Υπάρχει μια τάση εξιδανίκευσης της ζωής στη Σύμη.

 Νιώθει αποκομμένη από το κοινωνικό περιβάλλον της Αθήνας, εγκλωβισμένη
μέσα σε τέσσερις τοίχους και μόνη.

 Βρίσκει καθετί στην Αθήνα αρνητικό.

**Στοιχεία που συγκρίνονται στο απόσπασμα:**
1. Τα σπίτια: Στη Σύμη πιο λειτουργικά, αξιοποίηση του χώρου σύμφωνα με τις
ανάγκες και τις εργασίες των ανθρώπων, με μεγάλη κουζίνα που ήταν χώρος
εργασίας των γυναικών, παιχνιδιού των παιδιών αλλά και ύπνου, με παράθυρα με
μεγάλο πρεβάζι, λουλούδια.
2. Το νερό: Λιγοστό, υπήρχαν στέρνες εξαιτίας της λειψυδρίας που είναι συχνό
πρόβλημα στα νησιά.
3. Η ζωή των γυναικών: Ομαδικότητα, αλληλοβοήθεια.
4. Παιχνίδια παιδιών: Είτε έξω από το σπίτι είτε μέσα, ομαδικά, με άλλα
παιδιά, αυτοσχέδια.

**iii)** **Σχήματα λόγου**

Εκτός από το ασύνδετο σχήμα και τις εικόνες που περιέχει το απόσπασμα, δε συναντάμε άλλα στοιχεία που προσθέτουν γλαφυρότητα.

**Εικόνες**: Η εικόνα των γυναικών που ασχολούνται συντροφιά με τις οικιακές εργασίες, η εικόνα της συμιακής κουζίνας, η εικόνα του υπόλοιπου σπιτιού, η εικόνα των παιδιών που παίζουν, η εικόνα του κήπου του σπιτιού της Αστραδενής.